
ΕΡΩΤΗΣΗ

Προς Υπουργό Οικονομικών κ. Ευάγγελο Βενιζέλο

Προς Υπουργό Εργασίας και Κοινωνικής Ασφάλισης κ. Γιώργο Κουτρουμάνη

Προς Υπουργό Ανάπτυξης, Ανταγωνιστικότητας και Ναυτιλίας κ. Μιχάλη Χρυσοχοΐδη
Θέμα: «Γενναία διετής παράταση πλειστηριασμών πρώτης κατοικίας»

Κύριε Υπουργέ

Η αναστολή πλειστηριασμών πρώτης κατοικίας που έχει δοθεί για πολλοστή φορά από την κυβέρνηση, εξαντλείται χρονικά στις 31/12/2011. Μέχρι σήμερα έχουν δοθεί αναστολές πλειστηριασμών πρώτης κατοικίας διάρκειας εξαμήνου. Δυστυχώς η δραματική μείωση του εισοδήματος χιλιάδων συμπολιτών μας και η δραματική αύξηση της ανεργίας, διαμορφώνουν συνθήκες εκρηκτικής διάστασης στο χώρο των δανειοληπτών. Είτε έχουν πάρει στεγαστικό δάνειο, είτε επαγγελματικό, είτε καταναλωτικό.

Η πιο συχνή προσημείωση από τη δανειοδότρια τράπεζα είναι στη πρώτη κατοικία.

Έχει περάσει ήδη ένας χρόνος από την έναρξη ισχύος του Ν. 3869/10 (ν. Κατσέλη) για τη ρύθμιση οφειλών των υπερχρεωμένων φυσικών προσώπων. Ήδη μέχρι σήμερα έχουν κατατεθεί 30,000 αιτήσεις εξωδικαστικών συμβιβασμών. Στο τέλος του χρόνου εκτιμάται ότι θα φτάσουν τις 40.000 αιτήσεις. Το μέσο ύψος οφειλής ανά δανειολήπτη σε όλες τις τράπεζες  υπολογίζεται σε 100.000 ευρώ.

Η πλειονότητα των οφειλετών, που έχουν υποβάλει αιτήσεις εξωδικαστικού συμβιβασμού είναι συνταξιούχοι του ΙΚΑ, του Δημοσίου, άλλων Ταμείων καθώς και υπάλληλοι του Δημόσιου και ευρύτερου Τομέα. 

Η στάση των τραπεζών είναι απαξιωτική για το σκεπτικό του νομοθέτη του νόμου 3869/10, καθώς μόνο ελάχιστες περιπτώσεις έχουν προχωρήσει και αυτές για μικροποσά. Οι τραπεζίτες επιδόθηκαν σε παραπλανητικές δηλώσεις σχετικά με τις ρυθμίσεις των τραπεζών.

Κάθε τράπεζα επιδίδεται στην δικιά της « δόλια», εξωπραγματική και ειρωνική συμπεριφορά.

Συγκεκριμένη τράπεζα, απάντησε αρκετούς μήνες μετά την υποβολή αίτησης εκ μέρους των δανειοληπτών. Η επιστολή ήταν τυποποιημένη και εστάλη μαζικά.

Άλλη τράπεζα δεν απαντά επί της ουσίας και επιδίδεται σε χρονική παρέλκυση ζητώντας νέα δικαιολογητικά από τους οφειλέτες.
Άλλη τράπεζα, αυθαιρετώντας έχει ορίσει συγκεκριμένο χρονικό διάστημα προσκόμισης δικαιολογητικών. Όποιος δεν ανταποκρίνεται, βλέπει την υπόθεση του να πηγαίνει αρχείο.

Υπάρχει τράπεζα που δεν απαντά στις προτεινόμενες ρυθμίσεις, ενώ άλλη τράπεζα προσημειώνει τα ακίνητα ακόμα και για μικρές οφειλές.

Όταν υπάρχουν απαντήσεις στα αιτήματα εξωδικαστικού συμβιβασμού, αυτές είναι είτε αρνητικές είτε εξωπραγματικές.

Παράλληλα αυξάνεται το κύμα των αιτήσεων εξωδικαστικού συμβιβασμού, λόγω της πρωτόγνωρης οικονομικής κρίσης

Κύριε Υπουργέ

Η αρνητική στάση των τραπεζών να ανταποκριθούν στο πνεύμα του νόμου 3869/2010 καθώς και η ραγδαία εισοδηματική καθίζηση χιλιάδων νοικοκυριών, επιβάλλει γενναία πολιτική διαχείριση της νέας κατάστασης.

Στις 31/12/11, τελειώνει η εξάμηνη προσωρινή αναστολή πλειστηριασμών πρώτης κατοικίας για χρέη σε τράπεζες.

Ήδη, όμως οι τράπεζες έχουν κοινοποιήσει προγράμματα πλειστηριασμών πρώτης κατοικίας για τις πρώτες μέρες του Ιανουαρίου του 2012.

Με βάση τα παραπάνω αναφερόμενα, όπως προκύπτουν από στοιχεία οργανώσεων που δραστηριοποιούνται στο πεδίο προστασίας του καταναλωτή, αλλά και μέσα από έγκυρες δημοσιογραφικές έρευνες:

Ερωτάσθε κύριε Υπουργέ

α)Εξετάζεται την πρόταση να δοθεί γενναία αλλά ρεαλιστική αναστολή των πλειστηριασμών πρώτης κατοικίας για χρέη σε τράπεζες, για χρονικό διάστημα, δύο ετών, αρχόμενου από 31-12-11;

β)Υπάρχει συγκεκριμένη υπηρεσία του Υπουργείου σας, αρμόδια υπηρεσία για την παρακολούθηση της εφαρμογής του ν. 3869/10;          

Οι Ερωτώντες Βουλευτές 
Αθήνα,06/10/2010                                                Γρηγοράκος  Λεωνίδας
                                                                            Παναγιώτης Αντωνακόπουλος

                                                                               Κεγκέρογλου Βασίλης

                                                                  Στασινός Παύλος

Θεοδωρίδης Ηλίας

                                                                     Δημητρουλόπουλος Παναγιώτης
                                                                    Γιαννακοπούλου Κωνσταντίνα    
                                                                    Βαρβαρίγος Δημήτρης

